อาลิง โฮลัน

| 0 | 1 | 2 | 3 |
| --- | --- | --- | --- |
 โฮลันกับแมนเชสเตอร์ซิตีใน ค.ศ. 2023
ข้อมูลส่วนตัว
ชื่อเต็ม:  อาลิง เบราต์ โฮลัน
ชื่อเกิด:  อาลิง เบราต์ โฮลัน
วันเกิด:   (2000-07-21) 21 กรกฎาคม ค.ศ. 2000 (24 ปี)
สถานที่เกิด:  ลีดส์ ประเทศอังกฤษ
ส่วนสูง:  1.95 เมตร (6 ฟุต 5 นิ้ว)
ตำแหน่ง:  กองหน้าตัวเป้า
ข้อมูลสโมสร
สโมสรปัจจุบัน:  แมนเชสเตอร์ซิตี้
หมายเลข:  9
สโมสรเยาวชน
2005–2016:  บรีเนอ
2017:  ม็อลเดอ
สโมสรอาชีพ*
| ปี |  ทีม |  ลงเล่น |  (ประตู) |
| 2015–2016 |  บรีเนอ 2 |  14 |  (18) |
| 2016–2017 |  บรีเนอ |  16 |  (0) |
| 2017 |  ม็อลเดอ 2 |  4 |  (2) |
| 2017–2019 |  ม็อลเดอ |  39 |  (14) |
| 2019–2020 |  เร็ดบุลซัลทซ์บวร์ค |  16 |  (17) |
| 2020–2022 |  โบรุสซีอาดอร์ทมุนท์ |  67 |  (62) |
| 2022– |  แมนเชสเตอร์ซิตี้ |  90 |  (82) |
ทีมชาติ‡
| 2015 |  นอร์เวย์ อายุไม่เกิน 15 ปี |  4 |  (4) |
| 2016 |  นอร์เวย์ อายุไม่เกิน 16 ปี |  17 |  (1) |
| 2017 |  นอร์เวย์ อายุไม่เกิน 17 ปี |  5 |  (2) |
| 2017 |  นอร์เวย์ อายุไม่เกิน 18 ปี |  6 |  (6) |
| 2018 |  นอร์เวย์ อายุไม่เกิน 19 ปี |  6 |  (6) |
| 2019 |  นอร์เวย์ อายุไม่เกิน 20 ปี |  5 |  (11) |
| 2018 |  นอร์เวย์ อายุไม่เกิน 21 ปี |  3 |  (0) |
| 2019– |  นอร์เวย์ |  39 |  (38) |
 *นัดที่ลงเล่นและประตูที่ยิงให้แก่สโมสรเฉพาะลีกในประเทศเท่านั้น  ข้อมูลล่าสุด ณ วันที่ 2 กุมภาพันธ์ ค.ศ. 2025 (UTC) ‡ ข้อมูลการลงเล่นและประตูให้แก่ทีมชาติล่าสุด ณ วันที่ 17 พฤศจิกายน ค.ศ. 2024 (UTC)
อาลิง เบราต์ โฮลัน (นอร์เวย์: Erling Braut Haaland, เดิมสะกดว่า Håland, ออกเสียง: [ˈhòːlɑn]; เกิด 21 กรกฎาคม ค.ศ. 2000) เป็นนักฟุตบอลชาวนอร์เวย์ ปัจจุบันเล่นในตำแหน่งกองหน้าตัวเป้าให้แก่แมนเชสเตอร์ซิตี สโมสรในพรีเมียร์ลีก และทีมชาตินอร์เวย์ มีจุดเด่นในด้านการทำประตู และได้รับการยกย่องในด้านฝีเท้า การวิ่ง ความแข็งแรง การจ่ายบอล และการหาโอกาสเข้าทำในกรอบเขตโทษ ได้รับการยกย่องให้เป็นหนึ่งในกองหน้าตัวเป้าที่ดีที่สุดในโลก
โฮลันเริ่มต้นอาชีพกับสโมสรในบ้านเกิดอย่างบรีเนอใน ค.ศ. 2016 และย้ายไปม็อลเดอในปีถัดมา เขาลงเล่นให้กับม็อลเดอสองปีก่อนที่จะเซ็นสัญญากับเร็ดบุลซัลทซ์บวร์คในออสเตรียเมื่อเดือนมกราคม ค.ศ. 2019 เขาพาทีมชนะเลิศออสเตรียนบุนเดิสลีกาสองสมัย และออสเตรียนคัพหนึ่งสมัย และในยูฟ่าแชมเปียนส์ลีก ฤดูกาล 2019–20 เขาเป็นผู้เล่นดาวรุ่งคนแรกที่ทำประตูในยูฟ่าแชมเปียนส์ลีกได้ถึงห้านัดติดต่อกัน ในเดือนธันวาคม ค.ศ. 2019 โฮลันย้ายไปโบรุสซีอาดอร์ทมุนท์ ซึ่งเขาประสบความสำเร็จกับการทำประตูในแชมเปียนส์ลีกฤดูกาล 2019–20 จนกลายเป็นผู้เล่นดาวรุ่งคนที่สองที่ทำ 10 ประตูในรายการนี้ เขาชนะเลิศการแข่งขันเดเอ็ฟเบ-โพคาล ฤดูกาล 2020–21 และได้รับรางวัลผู้เล่นยอดเยี่ยมแห่งปีของบุนเดิสลีกา ก่อนจะย้ายไปแมนเชสเตอร์ซิตีใน ค.ศ. 2022 ด้วยค่าตัว 60 ล้านยูโรซึ่งเขาทำสถิติเป็นผู้เล่นที่ใช้เวลาน้อยที่สุดที่ทำแฮตทริกได้สองครั้ง, สามครั้ง, สี่ครั้ง และห้าครั้งในพรีเมียร์ลีก และเป็นผู้เล่นคนแรกในลีกที่ทำแฮตทริกในเกมเหย้าสามนัดติดต่อกัน โฮลันพาแมนเชสเตอร์ซิตีคว้าสามถ้วยรางวัลใหญ่ซึ่งรวมถึงแชมป์ยูฟ่าแชมเปียนส์ลีกสมัยแรก รวมทั้งเป็นผู้ทำประตูสูงสุดประจำฤดูกาลของพรีเมียร์ลีก เขาทำไปถึง 52 ประตูจากการลงสนาม 53 นัดทุกรายการซึ่งเป็นสถิติตลอดกาลของผู้เล่นในพรีเมียร์ลีก เขายังเป็นผู้เล่นคนแรกของพรีเมียร์ลีกที่ได้รับทั้งรางวัลผู้เล่นดาวรุ่งยอดเยี่ยม และผู้เล่นยอดเยี่ยมประจำฤดูกาลในฤดูกาลเดียวกัน เขาเป็นผู้ทำประตูสูงสุดประจำฤดูกาลอีกครั้งในฤดูกาลต่อมา และพาทีมชนะเลิศสามถ้วยรางวัลในพรีเมียร์ลีก, ยูฟ่าซูเปอร์คัพ และฟุตบอลชิงแชมป์สโมสรโลก ต่อมาใน ค.ศ. 2024 เขากลายเป็นผู้เล่นที่ทำครบ 75 ประตูเร็วที่สุดในพรีเมียร์ลีกจากการลงสนามเพียง 77 นัด
โฮลันได้รับรางวัลเกียรติประวัติส่วนตัว และทำลายสถิติในการทำประตูหลายรายการ เขาคว้ารางวัลโกลเดินบอยประจำปี 2020 และมีชื่อติดทีมยอดเยี่ยม 11 คนจากการประกาศรางวัลขององค์กรฟิฟโปรสองปีติดต่อกันใน ค.ศ. 2021–22 ต่อมาใน ค.ศ. 2023 โฮลันทำสถิติยิงประตูในพรีเมียร์ลีกได้มากที่สุดต่อหนึ่งฤดูกาล (36 ประตู) เขายังได้รับรางวัลผู้ทำประตูสูงสุดประจำฤดูกาลของพรีเมียร์ลีก, รางวัลรองเท้าทองคำยุโรป และถ้วยรางวัลแกร์ท มึลเลอร์ ตามด้วยรางวัลนักฟุตบอลชายแห่งปีของสหภาพสมาคมฟุตบอลยุโรป และคว้าอันดับสองในการประกาศรางวัลบาลงดอร์ 2023
แม้จะมีสิทธิ์เลือกเล่นให้กับทีมชาติอังกฤษ แต่โฮลันเลือกเล่นให้กับนอร์เวย์ หลังจากฟุตบอลโลกเยาวชนอายุไม่เกิน 20 ปี 2019 ที่เขาได้รับรางวัลรองเท้าทองคำจากการทำคนเดียวเก้าประตูในหนึ่งนัดจนสร้างสถิติใหม่ โฮลันลงเล่นให้กับทีมชาตินอร์เวย์ชุดใหญ่ครั้งแรกใน ค.ศ. 2019 ปัจจุบันเขาเป็นผู้ทำประตูสูงสุดตลอดกาลของนอร์เวย์